b'\n_START_ARTICLE_\nPerttulan kartano\n_START_PARAGRAPH_\nPerttula on H\xc3\xa4meenlinnassa, Miemalan Alikyl\xc3\xa4n tuntumassa sijaitseva kartano, joka alkujaan perustettiin kruunun ratsutilaksi. Tilan omistushistoria ulottuu 1500-luvun alkuun. Nimi Perttula puolestaan on syntynyt lis\xc3\xa4\xc3\xa4m\xc3\xa4ll\xc3\xa4 -la-p\xc3\xa4\xc3\xa4te tilaa omistaneen Perttu Mikonpojan (1654 - 1676) nimeen. Perttula ymp\xc3\xa4rist\xc3\xb6ineen kuuluu valta\xc2\xadkunnallisesti merkitt\xc3\xa4viin rakennettuihin kulttuuri\xc2\xadymp\xc3\xa4rist\xc3\xb6ihin._NEWLINE_Hattelmalan harjun laella sijaitseva Perttulan p\xc3\xa4\xc3\xa4rakennus on H\xc3\xa4meen l\xc3\xa4\xc3\xa4nin kuvern\xc3\xb6\xc3\xb6ri, Otto Carl Rehbinderin rakennuttama. H\xc3\xa4n osti Perttulan vuonna 1857. Uuden p\xc3\xa4\xc3\xa4rakennuksen piirustukset laati arkkitehti C. A. Edelfelt vuonna 1858. Koristeellinen p\xc3\xa4\xc3\xa4rakennus on torneineen ja avokuisteineen varsin komea. Se oli alujaan tarkoitus tehd\xc3\xa4 kivest\xc3\xa4, mutta toteutettiin lopulta hirsirakenteisena ja rapattuna. Edelfelt suunnitteli samoihin aikoihin valmistuneen Helsinki-H\xc3\xa4meenlinna -rautatien asemarakennukset, joissa onkin n\xc3\xa4ht\xc3\xa4viss\xc3\xa4 samoja piirteit\xc3\xa4 kuin Perttulan p\xc3\xa4\xc3\xa4rakennuksessa. P\xc3\xa4\xc3\xa4rakennuksen l\xc3\xa4hettyvill\xc3\xa4 on kaksi muuta 1860-luvulla valmistunutta rakennusta. N\xc3\xa4m\xc3\xa4 rakennukset edustavat alueen vanhinta s\xc3\xa4ilynytt\xc3\xa4 rakennuskantaa. Rehbinder asettui asumaan Perttulaan vuonna 1863 erottuaan kuvern\xc3\xb6\xc3\xb6rin virastaan. H\xc3\xa4n kuoli kuitenkin jo vuonna 1873, jonka j\xc3\xa4lkeen tila j\xc3\xa4i huonolle hoidolle._NEWLINE_Perttulan historia sai uuden k\xc3\xa4\xc3\xa4nteen, kun filosofian maisteri Edvin Hedman ja h\xc3\xa4nen vaimonsa Emma Hedman valtionlainan turvin ostivat tilan Rehbinderin perikunnalta helmikuussa 1891. Hedmanit muuttivat Perttulaan jo saman vuoden toukokuussa. Samalla Perttulaan muutti tyls\xc3\xa4mielisten kasvatuslaitos, jonka Hedmanit olivat edellisen\xc3\xa4 vuonna aiemmin Helsingin Kallioon. Hedmanien johtama koulu oli laatuaan ensimm\xc3\xa4inen suomenkielinen oppilaitos. Toimitilat Helsingiss\xc3\xa4 olivat kuitenkin osoittautuneet riitt\xc3\xa4m\xc3\xa4tt\xc3\xb6miksi. Senaattori Yrj\xc3\xb6-Sakari Yrj\xc3\xb6-Koskinen, joka jo aiemmin oli tukenut oppilaitoksen perustamista, suositteli Hedmaneille muuttoa H\xc3\xa4meenlinnan seudulle. Sinne Hedmanit my\xc3\xb6s p\xc3\xa4\xc3\xa4tyiv\xc3\xa4t, mukanaan oppilaitos, jonka siirt\xc3\xa4miseen tarvittiin kuusi junanvaunua. Loppumatka taittui hinaajan vet\xc3\xa4mill\xc3\xa4 proomuilla. Hedmanien saapumisesta alkoi aika, jota kesti aina vuoteen 2013 asti. N\xc3\xa4m\xc3\xa4 122 vuotta Perttula toimi oppilaitoksena, ensimm\xc3\xa4iset vuodet Perttulan tyls\xc3\xa4mielisten kasvatuslaitoksen nimell\xc3\xa4, sittemmin muun muassa Perttulan koulukotina, erityisammattikouluna ja lopulta, Perttulan yhdistytty\xc3\xa4 Kiipulas\xc3\xa4\xc3\xa4ti\xc3\xb6n organisaatioon, osana Kiipulan koulutus- ja kuntotuskeskusta. Valtio osti Perttulan vuonna 1895, mutta Edvin ja Emma Hedman jatkoivat laitoksen johtamista vuoteen 1909._NEWLINE_Vuosien varrella Perttulan rakennuskanta t\xc3\xa4ydentyi. Heti alkutaipaleella Hedmanit joutuivat tekem\xc3\xa4\xc3\xa4n merkitt\xc3\xa4vi\xc3\xa4 kunnostust\xc3\xb6it\xc3\xa4 saattaakseen huonoon kuntoon p\xc3\xa4\xc3\xa4sseet rakennukset taas k\xc3\xa4ytt\xc3\xb6kuntoon. Uudisrakennuksia valmistui erityisesti vuonna 1896, sek\xc3\xa4 1910-11. N\xc3\xa4in\xc3\xa4 vuosina syntyi rakennuksia muun muassa kouluk\xc3\xa4ytt\xc3\xb6\xc3\xb6n ja oppilasasuntoloiksi. Vanha rakennuskanta peruskorjattiin 1970- ja 80-luvuilla. Nykyisin Perttulassa on reilun 110 hehtaarin alueella yhteens\xc3\xa4 49 rakennusta. Vanhin osa rakennuskantaa on suojeltu._NEWLINE_Kiipulas\xc3\xa4\xc3\xa4ti\xc3\xb6n Perttulan oppilaitoksen vuokrasopimus p\xc3\xa4\xc3\xa4ttyi vuonna 2013. Oppilaitos muutti kes\xc3\xa4n 2013 aikana Kiipulaan. Senaatti-kiinteist\xc3\xb6t myi Perttulan kev\xc3\xa4\xc3\xa4ll\xc3\xa4 2014 kiinteist\xc3\xb6kehitt\xc3\xa4j\xc3\xa4 Petri Yrj\xc3\xb6-Koskiselle, joka muutti asumaan tilan p\xc3\xa4\xc3\xa4rakennukseen. Yrj\xc3\xb6-Koskinen on Hedmanit Perttulaan opastaneen senaattori Yrj\xc3\xb6-Sakari Yrj\xc3\xb6-Koskisen pojanpojanpoika.'